28.1.2008	

Oikeusministeriö
Oikeushallinto-osasto
PL 25 
00023 VALTIONEUVOSTO

Oikeusministeriön lausuntopyyntö 23.11.2007 OM 8/31/2007

Laitilan kaupungin lausunto käräjäoikeusverkoston kehittämisestä

	Työryhmän mietintö lähtee siitä, että kansliapaikkojen lukumäärän ja sijainnin tulee pohjautua palvelutarpeeseen. 

	Kuitenkin työryhmä  esittää, että Uuteenkaupunkiin jäisi vain pelkkä istuntopaikka vaikka Uusikaupunki sijaitsee 70 km:n etäisyydellä Turusta ja alueen väestöpohja on n. 40.000 asukasta. Käräjäoikeus ei täytä väestöpohjansa puolesta niitä työryhmän esittämiä kriteereitä niin, että se voisi säilyä täysin itsenäisenä. 

	Palvelutarpeiden turvaamiseksi sivukanslian säilyttäminen Uudessakaupungissa on kuitenkin välttämätöntä. Mikäli kansliapalvelut häviäisivät Uudestakaupungista joutuisivat ihmiset nykyisen Vakka-Suomen käräjäoikeuden tuomiopiirin alueelta asioimaan Turussa. Työryhmän mietinnössä on vähätelty henkilökohtaisen asioinnin tarvetta käräjäoikeuksien kanslioissa esimerkiksi erilaisissa hakemusasioissa, joissa kuntalaiset käyvät kysymässä neuvoja ja saamassa opastusta asioiden hoidossa.

	Uudessakaupungissa on olemassa olevat toimitilat sivukanslialle ja istuntopaikalle. Uusikaupunki on myös työssäkäyntialue ympäröivien kuntien (Kustavi, Taivassalo, Vehmaa, Laitila ja Pyhäranta asukkaille). Käräjäoikeuden kanslian toiminnan loppuminen merkitsisi myös henkilökunnalle kohtuuttoman pitkää työmatkaa Turkuun. 

	Vakka-Suomen käräjäoikeus käsitteli 531 rikosasiaa, 26 pakkokeinoasiaa, laajoja riita-asioita 59 sekä hakemusasioita 270 kpl vuonna 2006.  Asioiden määrällä mitattuna sopivan kokoisen sivukanslian vaatimukset täyttyvät Uudessakaupungissa. 

	Sivukanslia voi asiamäärien puolesta työllistää ainakin kolme tuomaria tai kaksi tuomaria ja käräjäviskaalin, notaarin, osastosihteerin, neljä muuta henkilöstöön kuuluvaa virkamiestä ja haastemiehen. Sivukanslian pitää olla henkilömäärältään riittävän suuruinen, jotta voidaan turvata kaikkien asiaryhmien käsittely sivukansliassa niiden 
vireilletulosta aina ratkaisuun saakka. Kolme tuomaria tarvitaan sivukansliaan siksi, että turvataan pääkäsittelyt myös laajennetuissa kokoonpanoissa.

	Kokemukset ilman kansliatoimintoja olevista ns. kylmistä istuntopaikoista ovat tuomarikunnan keskuudessa erittäin huonoja. Mahdollista on myös, että mikäli kansliapalvelut poistuvat paikkakunnalta katoavat sieltä myös asianajopalvelut.

	Lopullista päätöstä myöskään oikeusaputoimiston pysyvyydestä Uudessakaupungissa ei ole vielä olemassa.

	Tuomioistuimet tarjoavat oikeudenhoidon palveluja kaikille kansalaisille. Suurien käräjäoikeuksien muodostamiselle ei ole olemassa perusteita, ellei yhdistymisellä saada sellaisia toiminnallisia hyötyjä, jotka koituvat kansalaisille parempina oikeuden hoidon palveluina. Jos suunnitelma Uudenkaupungin käräjäoikeuden osalta aiotaan toteuttaa työryhmän esittämässä muodossa, näyttäisi siltä, että kuntalaisten lähietäisyydeltä saamat palvelut tulisivat merkittävästi huononemaan, asiakkaiden kulku- ja kuljetusmatkat merkittävästi kasvamaan ja tästä johtuen myös palvelujen taso laskemaan.

	Edellä olevilla perusteluilla Laitilan kaupunki vastustaa käräjäoikeuden istuntopaikan ja kansliatoimintojen lakkauttamista Uudestakaupungista ja esittää, että riittävän suuren väestöpohjan sujuvaa palvelua varten käräjäoikeuden istuntopaikka kanslioineen säilytetään Uudessakaupungissa.

	LAITILAN KAUPUNGINHALLITUS

	Jukka Alkio			Markku Mäki
	kaupunginjohtaja		kaupunginsihteeri